Slávka Tkáčová

Slávka Tkáčová (* 7. august 1996, Bardejov) je slovenská speváčka, skladateľka a zakladateľka Občianskeho združenia RecyVeci Slovensko.

 Životopis 
Slávka Tkáčová pochádza z Bardejova z veľkej osemčlennej rodiny. Vyštudovala Pedagogickú a sociálnu akadémiu v Prešove a počas strednej školy sa ako 17 ročná stala víťazkou hudobnej súťaže Gospeltalent (prvou víťazkou tejto hudobnej súťaže bola Sima Magušinová).

V štúdiách pokračovala v Bratislave, kde v roku 2020 vyštudovala Predškolskú a elementárnu pedagogiku na Univerzite Komenského. Popri štúdiu sa však venovala aj hudbe a v roku 2016 vydala svoj prvý album Je čas.

 Hudobná kariéra 
Po debutovom albume Je čas sa v septembri 2017 zoznámila s pražským producentom Ecsonom Waldesom a v Biotech Studiu, tak vznikol singel Stále viac. Hudobne ju v tomto období sprevádzali – Daniel Špiner (klavír), Michal Šelep (basgitara), Michal Fedor (bicie), Lukáš Konštiak (akustická gitara). V roku 2017 bola Slávka súčasťou hudobného workshopu, ktorý viedla spolu s uznávanými umelcami Máriom „Gapa“ Garberom a Danielom Špinerom.

V roku 2018 Slávka Tkáčová odštartovala svoje prvé turné po Slovensku Slávka Tkáčová acoustic tour, kde si pozvala známych hostí - Sima Magušinová, Martin Harich, Martin Husovský, James Evans, Janais.

O rok na to nasledoval jej druhý album - Odznova. Album uviedla do života spolu s moderátorom Jánom Tribulom a  „krstnými otcami“ albumu – Martinom Harichom a Martinom Husovským.

Okrem albumov naspievala a skomponovala v roku 2021 aj dve piesne Usmej sa na svet a Inka, ktoré sú dodnes súčasťou projektu Vnímajkovia. Do spolupráce bola prizvaná aj s hercami a spevákmi Romanom Poláčikom, Mirkou Partlovou a ďalšími.

V roku 2022 sa stala víťazkou celoslovenskej súťaže Košický zlatý poklad a táto výhra odštartovala ďalšie nové spolupráce. V novembri a decembri 2022 nahrala v Rita Studio svoje autorské skladby Zamilovaná a  vianočnú skladbu Vítajme Kráľa spolu s producentom Dominikom Štofkom.

V apríli 2023 vydala pod taktovou uznávaného speváka Igora Timku z kapely No Name svoju ďalšiu autorskú pieseň Lásky, a od októbra 2023 spolu začali v košickom štúdiu Musicology studios a Sinus records pracovať na EP albume.

Vo februári 2024 vydala pieseň Mapy, ktorá sa zaradila medzi jej najúspešnejšie skladby a ktorá odzrkadľuje jej najťažšie obdobie života.

V septembri 2024 vydala Slávka Tkáčová svoje debutové EP s názvom Pocity. Na produkcii sa podieľal slovenský hudobník, spevák a producent Igor Timko, známy predovšetkým ako frontman skupiny No Name.

V novembri 2024 odpremiérovala vianočnú pieseň s príznačným názvom "Biela" spolu so sláčikovým kvartetom "The Ladies Ensemble" ako predzvesť ich spoločného vianočného koncertu. 

V júni 2025 vydala singel “V rytme hudby”, na ktorom spolupracovala s renomovaným hudobným producentom Adamom Kurucom. Pieseň predstavuje kombináciu hravých rytmov a popového zvuku. 

V júli 2025 vystúpila ako predskokanka kapely IMT Smile na ich koncerte v Kaštieli Orlové pri Považskej Bystrici. 

Medzi jej hudobné vzory patrí Colbie Caillat, Ben Rector, Shania Twain, zo slovenských interprétov Meky Žbirka.

 Charitatívne aktivity 
V roku 2020 sa spolu so svojimi sestrami Lenkou a Dankou stala zakladateľkou Občianskeho združenia – RecyVeci Slovensko, ktoré pomáha slovenským rodinám v núdzi a zároveň dbá na životné prostredie a recykláciu oblečenia. Nosené oblečenie ktoré predávajú im umožňuje darovať celý výťažok z kúpy tým, ktorí to potrebujú. Dlhodobou a stálou súčasťou RecyVeci je aj slovenský herec Marek Fašiang. V roku 2021 získalo Občianske združenie cenu Srdce na dlani Prešovského kraja v kategórii Dobrovoľnícky projekt/program.

 Kapela 
Slávka vystupuje so svojou kapelou, ktorú tvoria:
James Evans – gitara, husle
Michal Čerevka – bicie
Michal Konečný – basová gitara
Miloš Humeník – elektrická gitara
Lenka Tkáčová – vokály

 Diskografia 
2024 – Pocity
2019 – Odznova
2016 – Je čas

 Referencie 
https://slovensko.rtvs.sk/rubriky/aktualne-rubriky/host-dobreho-rana/355651/host-nedelneho-dobreho-rana-slavka-tkacova
https://www.expres.sk/291766/vitazka-kosickeho-zlateho-podkladu-slavka-tkacova-prichadza-s-vianocnou-hudobnou-novinkou/
https://hudba.zoznam.sk/spravy/15-02-2024-spolupraca-slavky-tkacovej-a-igora-timka-pokracuje-spoznajte-novinku-mapy/
https://www.forbes.sk/ekologia-aj-pomoc-sestry-z-bardejova-cez-predaj-oblecenia-pomahaju-rodinam-v-nudzi/

 Externé odkazy 
Oficiálna stránka

Kategória:Slovenskí popoví speváci
Kategória:Slovenskí speváci-skladatelia
Kategória:Osobnosti z Bardejova